Diari Oficial de la Generalitat Valenciana


Sumari del DOGV 2976, del 22-04-1997 (1997/905066)

Resolució de 30 d'agost de 1996 de la Direcció General de Qualitat Ambiental, de la Conselleria de Medi Ambient, per la qual es formula declaració d'impacte ambiental.
-----------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/1996/08/30/(4)/dof/vci/html**

### Dades del document

Número de DOGV
:   2976

Data del DOGV
:   22-04-1997

Secció del DOGV
:   I. DISPOSICIONS GENERALS

Número del document
:   1997/905066


Data del document
:   30-08-1996

Organisme emissor


Tipus de document
:   Resolució

Descriptors 

:   * Manises
    * vigilància del medi ambient
    * impacte ambiental

Resolució de 30 d'agost de 1996 de la Direcció General de Qualitat Ambiental, de la Conselleria de Medi Ambient, per la qual es formula declaració d'impacte ambiental. Vist l'expedient 104/96-AIA sobre el Projecte d'Ampliació de la Planta Potabilitzadora de la Presa i de la Línia de Tractament de Fangs, situada en la carretera de Quart a Domeño, quilòmetre 7, al terme municipal de Manises (València), promogut per Aguas de Valencia, SA.  
Vist que el projecte consisteix en les obres d'ampliació necessàries per a possibilitar l'augment de la capacitat de tractament de la planta de potabilització ja existent, en 1'95 metres cúbics per segon més dels actuals, com també les instal·lacions necessàries per a establir la línia de tractament dels fangs generats en el procés de potabilització de la totalitat de l'aigua que s'ha de tractar en l'esmentada planta (5,5 metres cúbics per segon).  
Vist que, en data 1 d'abril de 1996, entra en aquesta Direcció General l'estudi d'impacte ambiental, remés pels serveis territorials de la Conselleria d'Indústria i Comerç.  
Vist que l'estudi d'impacte ambiental ha sigut sotmés al tràmit d'exposició pública, mitjançant un anunci de la Conselleria d'Agricultura i Medi Ambient, publicat en el Diari Oficial de la Generalitat Valenciana número 2.763, de 5 de juny de 1996, sense que s'hi haja formulat cap al·legació, segons consta en els certificats emesos per aquesta Conselleria i per l'Ajuntament de Manises, remés aquest últim en data 7 d'agost de 1996.  
Vist que, en data 4 d'abril, es va consultar els següents organismes:  
- Servei de Planificació de Recursos Hidrològics d'aquesta Direcció General.  
- Serveis Territorials d'Agricultura i Medi Ambient de València.  
- Ajuntament de Manises.  
Vist que, en data 4 d'abril, se sol·licita l'ampliació de l'estudi d'impacte ambiental a Aguas de Valencia, SA, pel que fa a la composició dels fangs generats en la planta i la destinació que s'hi preveu.  
Vist que, en data 22 d'abril de 1996, es rep l'ampliació sol·licitada de l'estudi d'impacte ambiental, en la qual es respon als punts plantejats i s'indica la possibilitat de destinació dels fangs tractats en un abocador del Consell Metropolità de l'Horta, encara que també n'apunta la possible utilització com a material de rebliment.  
Vist que, en data 8 de juliol de 1996, els Serveis Territorials d'Agricultura i Medi Ambient remeten l'informe corresponent, en el qual s'indica que el projecte no afecta cap via pecuària classificada, per la qual cosa no hi ha cap inconvenient.  
Atés que el projecte objecte de l'estudi soluciona la problemàtica plantejada pels fangs generats en el procés de potabilització de l'aigua tractada en les instal·lacions de la presa, que fins ara s'eliminaven mitjançant l'abocament a un llit públic.  
Atés que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprén de l'article 5 de la Llei d'Impacte Ambiental i els concordants del seu reglament.  
Atés que en l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; la Llei 2/1989, de 3 de març, de la Generalitat Valenciana, i altres disposicions aplicables.  
Atés que l'article 5 del Decret 162/1990, del 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989 d'Impacte Ambiental, atribueix la competència a l'òrgan ambiental per a la declaració d'impacte ambiental dels projectes als quals s'aplique aquesta llei.  
Atés que el Reglament Orgànic i Funcional de la Conselleria d'Agricultura i Medi Ambient, aprovat pel Decret 22/1996, de 5 de febrer, del Consell de la Generalitat Valenciana, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent declaració d'impacte ambiental:  
Primer  
Estimar acceptable, a l'únic efecte ambiental, el Projecte d'Ampliació de la Planta Potabilitzadora de la Presa i de la Línia de Tractament de Fangs, situada a la carrretera de Quart a Domeño, quilòmetre 7, al terme municipal de Manises (València), promogut per Aguas de Valencia, SA, sempre que es complisquen les següents condicions:  
1) En el projecte de construcció es consideraran les partides pressupostàries necessàries per a recollir les mesures correctores d'impacte ambiental previstes en el projecte i en l'estudi d'impacte ambiental, com també les que es deriven del compliment de les condicions que a continuació s'estableixen.  
2) El sistema de tractament dels fangs generats en la planta s'haurà d'adaptar a les característiques exigides segons la destinació d'aquests de forma que es garantisca un fang manipulable, tant per l'estabilització de la matèria orgànica com pel grau de sequedat adequat (almenys del 30%).  
Així mateix, es garantirà durant l'explotació l'adequat abocament o utilització dels fangs i resta de residus sòlids i pastosos generats en les instal·lacions i es registrarà en la planta les quantitats eliminades i la seua destinació.  
3) En el Programa de Vigilància Ambiental s'inclourà un control del rendiment del tractament realitzat en la línia de fangs, per a la qual cosa s'efectuarà l'anàlisi corresponent amb periodicitat setmanal i s'haurà de fer i remetre a aquesta Direcció General un informe trimestral amb les conclusions que s'hi obtinguen. Aquest informe haurà de recollir, a més dels rendiments del tractament, destinació dels fangs i residus generats, impacte ambiental de la planta: sorolls, pudors, augment de vectors d'infecció, grau d'integració paisatgística de les obres, cabals tractats i desviació respecte de les previsions del projecte quant a dimensionament de les instal·lacions, etcètera.  
Segons els resultats obtinguts, s'adoptaran durant el primer any de funcionament de les instal·lacions les mesures correctores que calgueren.  
4) En la construcció de les instal·lacions es procurarà minimitzar l'impacte sobre el paisatge, utilitzant materials i pantalles de vegetació conformes amb l'entorn.  
5 En el cas que durant la construcció de les obres es produïra alguna troballa de restes arqueològiques, es paralitzaran immediatament les obres i es comunicarà el fet a la Direcció General de Patrimoni Artístic de la Conselleria de Cultura d'acord amb la Llei 16/1985, del Patrimoni Històric Espanyol.  
6) Qualsevol altra condició derivada de l'aplicació de les legislacions específiques en matèria d'aigües de consum públic, emmagatzemament de productes químics i instal·lacions de clor gas.  
Segon  
Notificar a les persones interessades que contra aquesta resolució, pel fet de ser un acte de tràmit que no posa fi al procediment ni produeix indefensió, no s'hi pot interposar cap recurs, sense perjudici que utilitzen els mitjans que en defensa del seu dret estimen pertinents.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 30 d'agost de 1996.- La directora general de Qualitat Ambiental: Gloria Arnandis Boix.


Còpia Permalink ELI